Prova d'Avaluació Continuada 2

Presentació

Aquesta segona prova d'avaluació continuada té com a objectiu avaluar, mitjançant la resolució de tres exercicis, els coneixements adquirits en els mòduls 7 i 8 de l'assignatura quant als seus objectius bàsics:

* Mòdul 7: comprendre i conèixer els processos de tancament dels projectes TIC.
* Mòdul 8: en què consisteix el "costat humà" de la gestió de projectes i quins són els seus diferents components i les relacions entre ells

Competències

Competències transversals:

* Capacitat de comunicació escrita en l'àmbit acadèmic i professional.
* Capacitat per innovar i generar noves idees.
* Capacitat de treballar en equip.

Competències generals:

* Capacitat per planificar i gestionar projectes a l'entorn de les TIC.
* Capacitat per analitzar un problema al nivell d'abstracció adequat a cada situació i aplicar les habilitats i coneixements adquirits per abordar-lo i resoldre’l.

Objectius

**La segona prova d'avaluació continuada (PAC2)** es desenvolupa al final del semestre, després d'haver treballat a l'aula els conceptes, processos i metodologies referits a les etapes de seguiment i control, i de tancament d'un projecte TIC.

Descripció de la PAC / prova a realitzar

Heu de respondre clarament i de forma ordenada als tres exercicis. Podeu escriure primer l'enunciat de l’exercici i després la seva resposta. És imprescindible ser precís i concret en les respostes i cal justificar-les clarament.

Si utilitzeu frases, textos, gràfics o qualsevol altre material que no sigui de la vostra collita, especialment procedent d'Internet, heu d'indicar la font i data d'obtenció molt clarament. En cas contrari, es considerarà una còpia i s'aplicaran les previsions contingudes en el Pla Docent i en la normativa de la UOC per a aquests casos.

També val la pena recordar que la resolució de la PAC és un treball individual.

Recursos

**Bàsics:** anotacions de l'assignatura.

* Mòdul 7: Tancament del projecte. [Description: Description: PDF](http://cv.uoc.edu/autors/MostraPDFMaterialAction.do?id=153522&ajax=true)
* Mòdul 8: El costat humà de la gestió de projectes. [Description: Description: PDF](http://cv.uoc.edu/autors/MostraPDFMaterialAction.do?id=153522&ajax=true)
* Projecte: "Servei de manteniment integrat en la FEIGAE. Cas pràctic".

**Complementaris:** recursos proposats en les Guies d'Estudi com a material d'interès.

Criteris de valoració

Per a qualsevol detall respecte a l'avaluació de l'assignatura, podeu consultar l'apartat "Avaluació" del Pla Docent. Els criteris d'avaluació de les proves, segons consta en el Pla Docent, són:

APROVAT

1. Ha estudiat, comprèn el cas i les qüestions a resoldre.
2. Ha llegit la teoria i l'ha aplicat correctament. Proporciona evidències d'això en el seu exercici.
3. Presenta correctament, sense faltes d'ortografia i / o redacció.

NOTABLE

1. Totes les anteriors.
2. Sap relacionar el tema amb altres temes de l'assignatura i obtenir conclusions.
3. Aplica la teoria i el cas a experiències concretes del seu treball i / o vida real.
4. El treball es presenta amb l'objectivitat pròpia dels textos acadèmics, inclou les idees rellevants i imprescindibles del tema, usa un discurs original, segueix l'estructura apropiada i cita correctament les referències.

EXCEL·LENT

1. Totes les anteriors.
2. Realitza aportacions noves i creatives o aporta solucions innovadores.
3. Mostra sentit crític amb rigor i evidències

Format i data de lliurament

La data límit de lliurament és el 14/06/2016, a les 24:00 hores.

Heu de lliurar la PAC en la bústia de lliurament d'activitats de la vostra aula. Valideu que el document s'ha carregat correctament.

Assegureu-vos que el vostre nom consta en el document (p. ex., en la portada o en el peu de pàgina).

Es pot lliurar en format .doc o .pdf (o similars).

Exercici 1 (50%)

Cal respondre les següents preguntes curtes, tenint present que pot haver-hi més d'una resposta correcta en cada cas (multi-resposta), i justificar-les.

El criteri de puntuació del test és el que s’exposa a continuació. Per a cada resposta correcta (en nombre i solució) i justificada: 1 punt. Resposta correcta sense justificació: 0,5 punts. Només una resposta correcta d'una pregunta que en té dues, i justificada: 0,5 punts. Dues respostes, una de elles la correcta, a una pregunta amb només una resposta correcta i justificada 0,5 punts. La resta de situacions: 0 punts.

1. Quines activitats es realitzen en el tancament d’un projecte?
   1. Assegurar que els nous administradors de sistemes estan formats
   2. Avaluar si realment el projecte ha assolit els beneficis i objectius de negoci pels quals es va decidir fer el projecte
   3. Definir els criteris de qualitat del tancament
   4. Realitzar les proves d’acceptació del producte
2. Què NO s’inclou en un informe de tancament de projecte?
   1. La relació de què hem fet bé en el projecte i què podríem millorar
   2. L’avaluació dels objectius del projecte en termes de temps, cost, abast, etc.
   3. L’acta d’acceptació del lliurament
   4. La signatura del client
3. Davant d’una situació en què els costs reals del projecte superen els previstos, què NO seria aconsellable fer?
   1. Recollir evidències de la situació
   2. Tancar el projecte immediatament
   3. Establir un pla de sortida
   4. Prendre una decisió envers el tancament del projecte
4. Quines d’aquestes activitats es realitzen en un tancament abrupte de projecte?
   1. Recopilar lliçons apreses
   2. Preparar el pla de projecte de tancament
   3. Fer auditoria de l’estat del desenvolupament tècnic del treball
   4. Celebrar el final exitós del projecte
5. Els processos de comunicació (sense incloure la gestió d’interessats) es realitzen en els grups de processos de:
   1. Iniciació
   2. Execució
   3. Monitorització i control
   4. Tancament
6. Quines de les següents frases són certes?
   1. L’alta gerència és un rol principal del projecte
   2. L’oficina de projectes pot tenir responsabilitat executiva en el projecte
   3. Els membres dels equips realitzen l’execució del projecte
   4. El patrocinador supervisa i controla l'execució del projecte per a assegurar el compliment en objectius, temps i cost
7. De les següents habilitats, quines hauria de tenir PRINCIPALMENT un cap de projecte?
   1. Ser capaç de fer valoracions realistes
   2. Ser un bon tècnic
   3. Ser un bon venedor de les bondats del projecte
   4. Ser un bon gestor d’equips
8. Una matriu RACI:
   1. Ens diu qui ha de ser consultat, però no qui ha de ser informat
   2. Ens permet que l’executor (*responsible*) i el responsable (*accountable*) puguin ser assignats a la mateixa persona
   3. Ens defineix els processos de gestió de recursos humans
   4. Assigna els rols de cada activitat als membres dels equips
9. Com ens podem assegurar que el nostre interlocutor ha entès el que li estem comunicant?
   1. Enviant-li un correu electrònic perquè quedi per escrit
   2. Preguntant i demanant retroalimentació al nostre interlocutor
   3. Fent un resum i recapitulant tot el que s’ha dit
   4. No cal fer res, ja que ho hem explicat prou clar
10. Marqueu les frases que considereu que són certes:
    1. Sempre convé preparar una reunió, encara que sigui de 15 minuts
    2. Com més reunions es facin en un projecte, millor anirà
    3. Sempre és millor la comunicació escrita que la verbal
    4. El que no es diu pot ser tant o més important que el que es diu

Recordeu que cal que justifiqueu les vostres respostes.

Exercici 2 (25%)

En el projecte FEIGAE, a més de l’estructura habitual de gestió de projecte (promotor, gestor de projecte i grups de treball), s’han creat diversos comitès de projecte:

* 1 comitè de direcció
* 1 comitè executiu
* 6 comitès de línia

1. Indica per quines persones està composat cadascun dels comitès i quines són les responsabilitats de cada tipus de comitè dintre del projecte. (15%)
2. Justifica per què s’han creat tants comitès per aquest projecte. (10%)

Exercici 3 (25%)

Imagineu que esteu gestionant un projecte d’implantació d’un ERP (aplicació de gestió d’empresa) anomenat “X”, que inclou les àrees de finances, compres, vendes i producció. Tot va bé, tant en cost com en temps i la situació actual és la següent:

- ja esteu a punt d’arrancar la part de finances (falta la càrrega de dades i finalitzar la formació d’usuaris, i es preveu posar-ho en producció en dues setmanes);

- s’ha acabat de preparar el document d’anàlisi funcional de vendes i els usuaris l’estan revisant per donar-ne l’aprovació;

- l’anàlisi funcional de compres s’acaba de començar i s’estan fent reunions amb els usuaris;

- i la part de producció encara no s’ha començat.

Des de la gerència us informen, just en aquest moment del projecte, que l’empresa és comprada per un *holding*. Aquest *holding* utilitza un ERP anomenat “Y” i, en totes les empreses que ha comprat anteriorment, al cap d’un any de la compra s’ha instal·lat i posat en funcionament l’ERP “Y”, independentment de l’aplicació de gestió que tinguessin anteriorment.

Us veieu abocats a fer un tancament abrupte del projecte, ja que ha deixat de tenir sentit la seva realització.

1) Quines decisions prendríeu referent als lliurables del projecte? (10%)

2) Quines activitats faríeu fins a deixar tancat el projecte? (15%)

Justifiqueu les vostres respostes.