**Cas pràctic - 1a. part**

# Presentació

Aquesta primera part del cas pràctic té com a objectiu avaluar, mitjançant la resolució de tres exercicis, els coneixements adquirits en els mòduls 3 i 4 de l’assignatura pel que fa als seus objectius bàsics.

* Mòdul 3: comprendre i estar en condicions d’aplicar els processos d’iniciació del projecte i entendre els treballs que precedeixen a la Iniciació.
* Mòdul 4: comprendre i estar en condicions d’aplicar els processos de planificació d’un projecte TIC.

# Competències

Competències transversals:

* Capacitat de comunicació escrita en l’àmbit acadèmic i professional.
* Ús i aplicació de les TIC en l'àmbit acadèmic i professional. Competències generals:
* Capacitat per a planificar i gestionar projectes en l’entorn de les TIC.
* Capacitat per a analitzar un problema amb el nivell d’abstracció adient a cada situació i per a aplicar les habilitats i coneixements adquirits per abordar-lo i resoldre’l.

# Objectius

**La primera part de la pràctica** es desenvolupa després d’haver treballat a l’aula els conceptes, processos i metodologies referits a les etapes inicials de qualsevol projecte TIC, abans de començar el seu desenvolupament: la iniciació i la planificació.

Per tal de completar aquests coneixements, es planteja un cas pràctic. El desenvolupament del cas proposa una sèrie de problemes que l’estudiant ha de resoldre. En essència, la finalitat d’aquesta primera part de la pràctica és desenvolupar alguns dels materials que s’haurien de produir en un desenvolupament real del projecte. No es tracta de materials “tècnics”, en el sentit de documentació lligada al desenvolupament del projecte per a obtenir uns determinats productes, sinó de documentació lligada al procés de gestió del projecte. L’objectiu és que l’estudiant elabori els aspectes del procés de gestió menys relacionats amb aspectes tècnics (ja coberts en altres assignatures). En definitiva, es tracta d’una prova de caràcter pràctic on es demana a l’estudiant que sigui capaç d’assentar els coneixements introduïts a la part teòrica de l’assignatura.

# Descripció de la pràctica a realitzar

Heu de respondre clarament els diferents apartats que composen els exercicis objecte de la pràctica. És imprescindible ser precís i concret en la solució i, si cal, justificar clarament les respostes. Si feu servir frases, textos, gràfics o qualsevol altre material que no sigui de la vostra collita, especialment procedent d’Internet, heu d’indicar-ne la font i data d’obtenció molt clarament. En cas contrari, es considerarà una còpia i s’aplicaran les previsions contingudes en el Pla Docent i en la normativa de la UOC per a aquests casos.

També val la pena recordar que la resolució de la Pràctica és una tasca individual.

# Recursos

La confecció dels documents demanats s’ha de fer sobre la base del què s’explica a l’enunciat. Com a referència per a la seva realització heu de fer servir, bàsicament, els apunts de l’assignatura.

* Mòdul 3: “iniciació del projecte i treballs previs”.
* Projecte: “servei de manteniment integrat a la FEIGAE. Cas pràctic”.
* Mòdul 4: “planificació del projecte”.

Complementàriament podeu fer servir els recursos proposats a les Guies d’Estudi com a material d’interès. Recordeu, a més, que compteu amb el suport del Laboratori de CCE per les qüestions relatives a la redacció dels apartats. En aquesta pràctica, rebreu, a més, una correcció simple i esquemàtica del vostre text.

# Criteris de valoració

Per a qualsevol detall respecte a l’avaluació de l’assignatura, consulteu l’apartat “Avaluació” del Pla Docent. L’avaluació d’aquesta pràctica es durà a terme tenint en compte els criteris següents.

APROVAT

1. Ha estudiat, comprèn el cas i les qüestions a resoldre.
2. Ha llegit la teoria i l'ha aplicat correctament. Proporciona evidències d'això en el seu exercici.
3. El treball es redacta correctament, sense faltes greus d'ortografia o sintaxi.

NOTABLE

1. Totes les anteriors
2. Sap relacionar el tema amb altres temes de l'assignatura i obtenir conclusions. 3) Aplica la teoria i el cas a experiències concretes del seu treball i/o vida real.

4) El treball presenta, amb l'objectivitat pròpia dels textos acadèmics, les idees rellevants i imprescindibles del tema, fa servir un discurs original, segueix l'estructura apropiada i cita correctament les referències.

EXCEL·LENT

1. Totes les anteriors
2. Realitza aportacions noves i creatives o aporta solucions innovadores.
3. Mostra sentit crític amb rigor i evidències.

# Format i data de lliurament

El termini de lliurament finalitza el 3/5/2016, a les 24:00 hores.

Haureu d’enviar l’arxiu de respostes a la bústia de lliurament d’activitats de la vostra aula. Valideu que el/s document/s s’han carregat correctament. Assegureu- vos, també, que el vostre nom consta en cada document (p. ex., a la portada o al peu de pàgina).

Els documents es poden entregar en format .doc o .pdf (o similars) i el nom del document ha de seguir el següent patró: *cognom1cognom2nomPR1GP.doc* (o

l’extensió pertinent).

# Guia per a la resolució de la PR1

A continuació, es detallen algunes recomanacions i idees, amb l’objectiu de facilitarvos la resolució d’**aquesta primera part de la pràctica**.

**Consideracions inicials:**

* Donat que es parla d’ aplicar conceptes, és obvi que abans d’afrontar-la cal haver estudiar els materials teòrics. Tingueu present, però, que a les guies d’estudi ja s’indica que no cal estudiar tots els materials.
* No espereu a estudiar els materials segons la pràctica, cal fer-ho abans.
* No és imprescindible que us estudieu el cas pràctic FEIGAE complert amb anterioritat, el podeu anar consultant a mesura que calgui per a la resolució de la pràctica.
* Atès que, com s’indica al Pla docent, aquesta pràctica suposa un treball important, estimem una dedicació mitja de 32 hores, que implica, per tant, diversos dies de feina. Us recomanem no deixar el treball de la prova pels darrers dies. Així doncs, podeu dedicar-hi dues hores durant 12 dies, des d’avui mateix. D’aquesta manera, podeu reservar un marge de 4 o 5 dies per a les revisions finals prop de les dates del lliurament.
* Heu de respondre tots els apartats que es sol·liciten. Fixeu-vos en els percentatges de puntuació de cada apartat i tingueu en compte que no respondre ponderarà zero per a l’apartat corresponent en el còmput total.
* És convenient ser precís en les respostes, justificant cada decisió o proposta feta d’acord amb l’abast de cada apartat, així com evitar allargar- se innecessàriament.
* En cas d’utilitzar frases, texts, gràfics o qualsevol altre material que no sigui d’elaboració pròpia, en especial aquell obtingut per Internet, cal indicar-ne clarament la referència. En cas contrari, es podrà considerar com a còpia.
* Per a dubtes i aclariments sobre l’enunciat, adreceu-vos al consultor responsable de la vostra aula.

**Passos per a la resolució:**

* Un cop llegit el present document, us podeu fer una idea del què es demana resoldre i amb quins criteris. En aquest cas, a part de les vostres respostes de l’exercici 1, haureu de redactar dos documents per resoldre l’exercici 2 (us hem annexat les plantilles) i refer un altre en l’exercici 3..
* Pel que fa a l’exercici 1, feu-vos un esquema de què han d’incloure les respostes i busqueu on hi ha la informació rellevant que necessiteu en el cas FEIGAE (Iniciació).
* Pel que fa a l’exercici 2, cal entendre la situació després de la reunió del dia 18 de desembre i comprendre la que es produirà posteriorment, així com els documents resultants. No cal llegir tot el cas FEIGAE (tot i que seria la millor opció). En cap cas es tracta de justificar la decisió tècnica en el segon apartat, sinó d’avaluar el pla de gestió de riscos resultant amb el nou escenari.
* Pel que fa a l’exercici 3, el primer pas és la lectura de les modificacions del cas, i la posterior revisió i comprensió del document original. Identifiqueu tot allò que considereu que ha canviat amb el nou escenari.
* La revisió final és també un bon moment perquè tingueu presents els errors que no s’han de cometre i que se us detallen en el següent apartat.
* Abans del lliurament, feu una darrera revisió dels documents, assegureu- vos que lliureu les versions finals —i no còpies anteriors— i no espereu als darrers minuts per pujar-los al RAC.

**Errors comuns que cal evitar:**

* Lliurar una part de la PR1 en blanc. Atesa la penalització que suposa no resoldre un apartat, és recomanable treballar un mínim per a cada part de l’exercici.
* Recordeu que és molt important que indiqueu i justifiqueu totes les vostres respostes.

## Exercicis

Aquesta primera pràctica es basa en el cas de referència FEIGAE. Per tal de resoldre-la, cal que respongueu les preguntes següents:

1. ***Kick-off* del projecte** (30%)

***kick-off*** m Sessió de llançament del projecte en què es presenta la proposta de pla de projecte i s'acorda iniciar la primera fase del projecte.

Amb la informació del cas FEIGAE, haureu de preparar la presentació, en format Power Point o PDF, per al *Kick-off* del projecte. El següent llistat us pot servir com a orientació per preparar el contingut del document:

* + Definició del projecte (què, com, quan i on)
  + Definició del producte del projecte (servei o capacitat final que es vol generar)
  + Principals *stakeholders* del projecte (*sponsors*, *project manager*, equip de gestió, client...)
  + Necessitats del negoci que cal satisfer
  + Finalitat del projecte
  + Abast del projecte (què inclou i què no)
  + Fites i calendari
  + Costos
  + Organigrama

Cal que expliqueu breument quin ha de ser el contingut de cada apartat.

1. **Canvis en el projecte** (40%)

Un cop finalitzada la reunió del dia 18 de desembre (mòdul Iniciació del cas FEIGAE), mentre el recent nomenat director del projecte, en Jordi Rabinet, està elaborant els documents per a la reunió del dia 24 de desembre en què s’han de signar els acords entre les companyies i els documents de constitució de projecte, els diferents participants en el projecte exposen una sèrie de preocupacions i comentaris sobre aspectes que podrien afectar al seu desenvolupament i, per tant, per tal d’evitar qualsevol possible problema abans de començar, en Jordi Rabinet decideix organitzar una altre reunió prèvia amb l’objectiu de repassar les diferents opinions que li han fet arribar després de la trobada i prendre una decisió òptima per encarar el projecte.

En general, totes les observacions rebudes fan referència a la utilització de PDA específiques per al nou servei, ja que, malgrat que tots consideren que la utilització d’un *hardware* específic (PDA) pot suposar uns certs beneficis, com per exemple la facilitat a l’hora de donar suport a incidències de *hardware*, per una altra banda, consideren que la utilització de telèfons mòbils intel·ligents amb el sistema operatiu Android probablement suposaria una sèrie d’avantatges com:

* + - La disminució del cost unitari del dispositiu.
    - Un cost inferior de desenvolupament de la solució , ja que es tracta d’un *software* per un sistema operatiu estàndard i que és independent del dispositiu.
    - La desaparició de la preocupació per l’estoc d’un model de PDA en concret, ja que es pot executar en diferents models de mòbil, sense dependre d’un *hardware* específic.
    - Facilitat per fer el desenvolupament del cobrament des del mòbil.

1. Actuant com a cap de projecte, heu de preparar i convocar una reunió urgent per tractar aquesta intranquil·litat. (20%)

* + Preparar l’agenda de la reunió, identificant quins seran els temes a tractar.
  + Identificar a qui caldria convocar a la reunió. Els noms i càrrecs de les persones convocades els heu de treure de la documentació del cas pràctic i cal que justifiqueu la seva assistència o no.
  + Preparar la convocatòria pel dia 20 de desembre, emprant la plantilla inclosa en el cas FEIGAE i annexada a la pràctica.

1. En el supòsit que, finalment, després de la reunió del dia 20 de desembre, es decideixi utilitzar telèfons mòbils intel·ligents Android, en lloc de les PDA, reviseu el pla de gestió de riscos del document “Cas FEIGAE: Mòdul 2

Planificació” i indiqueu si hi ha riscos que deixen de tenir sentit i si és necessari que el cap de projecte en consideri d’altres. Justifiqueu la vostre resposta i incorporeu per a cada nou risc, el seu corresponent pla de contingència emprant la plantilla inclosa en el cas FEIGAE i annexada també a la pràctica.

(20%).

1. **Pressupost** (30%)

Un cop realitzada la reunió descrita en l’anterior exercici, es decideix finalment utilitzar telèfons mòbils intel·ligents en lloc de les PDA. Aquest nou escenari suposarà uns canvis en el pressupost original, que són els que es descriuen a continuació:

* + El cost de les llicències es reduirà un 30%.

* + El cost del telèfon mòbil intel·ligent que vindrà a substituir la PDA serà de 200 EUR.

* + Caldrà comprar un petit dispositiu per realitzar els cobraments des de cada telèfon mòbil. El preu unitari per cada dispositiu tindrà un cost de 4 EUR.

* + La definició dels requisits tècnics del producte de mobilitat, a conseqüència del canvi, augmentarà i passaran d’una durada de 10 dies a 12, encara que la selecció del proveïdor de mobilitat serà més senzilla en tractar-se d’equips estàndards i es veurà reduïda un 50%.

* + Es decideix també a la reunió que el SAU serà subcontractat a una tercera empresa. La durada de la formació d’aquest SAU serà el doble de la prevista, amb una reducció de costos del 25%.

* + Amb l’objectiu de familiaritzar els usuaris amb l’ús dels nous dispositius (no tots fins ara utilitzen telèfons intel·ligents), es decideix que, durant la formació, una empresa externa experta en telèfons intel·ligents formarà els usuaris en el seu ús bàsic. El cost d’aquesta formació serà de 6.250 EUR.

* + Per tal d’observar les bones pràctiques d’un projecte similar implantat per una federació d’empreses de Suïssa, en Jordi Rabinet, que té molt bona relació amb el seu director general, organitza una visita de tres dies: dos dies a les seves oficines centrals i un dia per observar el treball de camp dels tècnics. El cost del viatge l’assumeix el projecte i serà de 1.250 EUR.

A partir dels documents originals del cas FEIGAE, reflectiu en el Pressupost del projecte aquestes modificacions (conceptes, partides, quantitats...).

Recordeu que cal justificar les respostes. Per tal de facilitar la comprensió dels canvis que introduïu i facilitar-ne la correcció, seguiu el codi de colors següent:

* Text (ressaltat en verd) per allò que incloeu al document
* Text (ressaltat en groc) per allò que modifiqueu al document
* Text (ressaltat en vermell) per allò que elimineu al document