PROPOSTA DE SOLUCIONS

**Prova de Síntesi 2019/20-1**

**Data: 22/01/2020**

**ENUNCIAT**

La Fundació Integrem treballa en l'àmbit de l'atenció a les persones amb malalties mentals de la província de Sòria des de fa més de 10 anys. La Fundació actua en tots els àmbits: salut, feina, habitatge, lleure... Per tal de poder donar una feina de qualitat a les persones amb malaltia mental del seu territori ha decidit crear l'empresa d’inserció Creixem, que es dedicarà a la producció i venda d'hortalisses ecològiques. Vendran aquestes hortalisses en botigues especialitzades en productes ecològics d'àmbit provincial. Per a la posada en marxa de l'empresa ja disposen d'un terreny de 10 hectàrees i hi ha personal de la mateixa Fundació que té coneixements en l'àmbit de l'agricultura ecològica. Tanmateix necessiten comprar maquinària, eines, llavors, adobs, un vehicle de transport i construir un petit magatzem. Calculen que necessitaran aproximadament uns 90.000 euros.

**PREGUNTES**

1. A quina manifestació del fenomen emprenedor pertany Creixem? Justifica la resposta (1 punt)

En aquest cas ens trobem davant d'una empresa social, ja que els objectius d'aquesta empresa són la inserció social i laboral (incloent tots els àmbits) de les persones amb malaltia mental de la província de Sòria. I precisament les empreses socials es caracteritzen pel fet que el seu objecte social es centra en aconseguir alguna millora per al conjunt de la societat, ja sigui a nivell social, mediambiental ...: en aquest cas l'objecte social de la Fundació Integrem és de tipus social.

1. Aquesta idea de negoci dona resposta del Objectius de Desenvolupament sostenible (ODS) de l’Agenda 2030 de l’ONU? (1 punt)

Si que podem considerar que la idea de negoci de Creixem està englobada dins dels objectius de desenvolupament sostenible de l'Agenda 2030 de l'ONU. Aquesta agenda persegueix que tots els països del planeta, sigui quina sigui la seva situació econòmica, aconsegueixin un bon nivell de desenvolupament social. Per aconseguir aquest índex de desenvolupament és necessari complir amb els diferents objectius marcats, entre els quals s'inclou l'objectiu 3: garantir una vida sana i promoure el benestar per a tothom a totes les edats.

És evident doncs que Creixem, amb la seva aposta per l'agricultura ecològica, està alineada amb l'objectiu de promoure una vida sana per a la població a la que s'adreça.

1. Tenint en compte que es tracta d'un projecte que pot resultar interessant per a moltes persones sensibilitzades amb la situació d'aquestes persones, quina font de finançament recomanaries a Creixem per aconseguir els 90.000 euros? Argumenta la resposta (2 punts)

Una font de finançament que podria encaixar perfectament en aquest projecte seria el crowdfunding de recompensa. Cal tenir en compte que sense cap mena de dubte existirien moltes persones, bàsicament de la província de Sòria, que estarien motivades per donar suport a aquest projecte, sobretot pel seu impacte en la millora de la situació sociolaboral de les persones amb malaltia mental del territori però també per fomentar l'agricultura ecològica. Per tal de motivar l'aportació de fons es podria oferir a canvi alguna recompensa futura, per exemple una cistella de productes ecològics o bé un descompte especial en les compres que es facin quan l'empresa es posi en marxa.

1. Quins elements tindries en compte a l’hora de valorar si es tracta d’una oportunitat de negoci? ( 2 punts)

Els principals elements que s'haurien de tenir en compte serien els següents:

* Existència d'una necessitat que pot ser coberta pels productes de l'empresa.
* Mercat; existència d'un segment de mercat interessat en el producte de l'empresa que sigui prou ampli per garantir un nivell de vendes suficient.
* Proposta de valor atractiva per al client
* Diferenciació de la competència.
* Marges suficients per garantir la viabilitat econòmica - financera de l'empresa.

1. Defineix la proposta de valor que ofereix Creixem (2 punts)

Cara al seu client Creixem ofereix productes d'agricultura ecològica de proximitat, amb una producció que permet la inserció sociolaboral de persones amb malaltia mental de la província de Sòria.

Així doncs la seva proposta de valor té aquest doble eix:

* Social: contribueix a la millora de la qualitat de vida de les persones amb malaltia mental de la província de Sòria a través fonamentalment de la seva inserció laboral en una activitat productiva.
* Mediambiental: treballa en el sector de l'agricultura ecològica i ofereix productes de proximitat.

1. Quines característiques i perfils creus que hauria de reunir l’equip emprenedor per tirar endavant Creixem? (2 punts)

En primer lloc cal destacar que perquè l'equip emprenedor funcioni és fonamental que sigui realment un equip, és a dir que actuï de forma cohesionada i amb uns objectius clars i compartits. Un equip emprenedor no és una simple suma de persones, és un grup de persones que treballa realment de forma conjunta.

Més en concret en aquest cas algunes de les característiques serien les següents:

* Objectius socials compartits: tots els emprenedors/es haurien de compartir uns mateixos objectius i tenir molt clar que aquests són de tipus social.
* Perfils complementaris: seria convenient que cada emprenedor/a tingués una especialització i experiència diferenciada (econòmic financera, social [coneixement del col·lectiu amb el que treballen], comercial, tècnica [agricultura ecològica]) de manera que es cobrissin tots els aspectes necessaris per al bon funcionament de l'empresa.
* Bona entesa entre els emprenedors, a més de tenir un objectiu comú i perfils complementaris, és important que els emprenedors treballin en sintonia i de forma eficient.